stanford-oval/wikipedia huggingface dataset:
חטיבת פושטי הים

| --- | --- |

 פרטים
 מדינה:  ארצות הברית ארצות הברית
 שיוך:   חיל הנחתים של ארצות הברית
 סוג:  כוחות מיוחדים
 אירועים ותאריכים
 תקופת הפעילות:  2000–הווה (כ־24 שנים)
 מלחמות:  מלחמת עיראק, מלחמת אפגניסטן 
 נתוני היחידה
 כוח אדם:  כ-1,500
 פיקוד
 יחידת אם:  פיקוד המבצעים המיוחדים של חיל הנחתים
 דרגת המפקד:  קולונל
 
חטיבת פושטי הים (באנגלית: Marine Raider Regiment) היא יחידת עילית בחיל הנחתים של ארצות הברית, הנמנית עם כוחות המבצעים המיוחדים. החטיבה כפופה לפיקוד המבצעים המיוחדים של חיל הנחתים (MARSOC), רכיב חיל הנחתים בפיקוד המבצעים המיוחדים של ארצות הברית (USSOCOM).
היסטוריה

שורשי החטיבה ביחידות העילית "שודדי הים" שהוקמו על ידי חיל הנחתים של ארצות הברית במלחמת העולם השנייה, היו אלה יחידות חי"ר קל שבצעו לוחמה אמפיבית באמצעות סירות גומי מאחורי הקווים. יחידות אלה היו הכוחות המבצעים המיוחדים הראשונים של ארצות הברית שהוקמו ונלחמו במלחמת העולם השנייה.
היסטוריה > גדוד מבצעים ים מיוחדים

ב-2006 הוקמו פיקוד המבצעים המיוחדים של חיל הנחתים (MARSOC) וגדודי "מבצעי ים מיוחדים" ה-1 וה-2 וב-2009 הוקם הגדוד השלישי. רוב הלוחמים הגיעו מסיירת חיל הנחתים. כל גדוד מורכב מארבע פלוגות וכל פלוגה מורכבת מארבעה צוותים של ארבעה עשר איש.
הצוותים מאורגנים בשלוש חוליות: חוליית מפקדה ושתי חוליות טקטיות. חוליית המפקדה כוללת את מפקד הצוות, נגד בכיר, וסמלי מבצעים ותקשורת. החוליות הטקטיות מורכבות ממפקד חוליה, שלושה לוחמים וחובש. הצוות יכול לפעול באופן עצמאי או כחלק מיחידה גדולה יותר.
היסטוריה > גדוד פושטי הים

בשנת 2014 שונה שמם של גדודי "מבצעי ים מיוחדים" ל"פושטי הים".
בפברואר 2019 דיווח ה-"Marine Corps Times" כי מאז הקמתה 13 שנים קודם לכן, היחידה ביצעה 300 פריסות מבצעיות ב-13 מדינות, העניקה יותר מ-300 עיטורים, וכי 43 לוחמים, כולל שני כלבים, נהרגו באימונים ופעולות לחימה.
תפקיד ומשימות

תפקידם של פושטי הים לתמוך במבצעים מיוחדים של פיקוד המבצעים המיוחדים (USSOCOM) והפיקודים הקרביים המאוחדים.
התפקיד כולל סיוע וייעוץ בארגון, הדרכה והצטיידות, של כוחות ביטחון מקומיים, במטרה לסכל מרד או הפיכה אלימה בממשל המקומי, הגנה מפני חתרנות, התקוממות, טרור ואיומים אחרים המאיימים על הביטחון והיציבות הפנימית.
תפקיד ומשימות > משימות

פעולה ישירה (Direct Action) - פשיטות קומנדו.
סיורים מיוחדים
מלחמה בטרור
הגנה על ביטחון פנים ויציבות פנימית מקומית.
לוחמה לא קונבנציונלית
לוחמה פסיכולוגית
מלחמה בסמים
מבצעים ימיים להגנה על כוחות ידידותיים
מבצעי מודיעין ומבצעים חשאיים
ראו גם

פיקוד המבצעים המיוחדים של חיל הנחתים
כוחות המבצעים המיוחדים של ארצות הברית
כוחות מיוחדים
גדודי סיור של חיל הנחתים
הערות שוליים

↑  "Marine Raiders of WWII". MARSOC Recruiting (באנגלית אמריקאית). אורכב מ-המקור ב-2020-08-03. נבדק ב-2017-03-06.
↑  "U.S. Marine Raiders in World War II | Photos | Defense Media Network". Defense Media Network (באנגלית אמריקאית). נבדק ב-2017-03-06.
↑  Jeff McKaughan. "CORPS ENABLER: Defining Marine Corps Special Operations Capabilities". Special Operations Technology. אורכב מ-המקור ב-22 בפברואר 2012. {{cite web}}:  (עזרה)
↑  "MARSOC units renamed for the Marine Raiders | Marine Corps Times". marinecorpstimes.com. אורכב מ-המקור ב-6 באוגוסט 2014. נבדק ב-2015-08-23. {{cite web}}:  (עזרה)
↑  "MARSOC's tab after 13 years: 43 deaths, more than 300 valor awards, and 300 operational deployments". Marine Corps Times. 22 בפברואר 2019. {{cite web}}:  (עזרה)
↑  "MARSOC Command Pamphlet" (PDF). marsoc.com. ביולי 2017. נבדק ב-21 באוגוסט 2018. {{cite web}}:  (עזרה)(הקישור אינו פעיל)
↑  Couch, Dick (2015). Always Faithful, Always Forward: The Forging of a Special Operations Marine. Penguin Publishing Group. ISBN 9780425268605.
SH-60 Seahawk ממתין לפינוי רפואי.
לוחמים מגדוד פושטי הים ה-1 מחולצים על ידי מסוק CH-46 אביר הים.
זאב פיילכנפלד

| --- | --- |
אין תמונה חופשית
 לידה:  1827 ט"ו בסיון ה'תקפ"ז גלוגוב
 פטירה:  1913  (בגיל 86 בערך) ג' באייר ה'תרע"ג פוזנה
 מקום פעילות:  גרמניה, פולין
 תקופת הפעילות:  ?–1913 
 השתייכות:  נאו-אורתודוקסיה
 רבותיו:  הרב ישראל ליפשיץ
 בני דורו:  הרב עזריאל הילדסהיימר
 
הרב ד"ר זאב וולף פיילכנפלד (בכתיב ישן לעיתים: פיילכענפעלד; ט"ו בסיון ה'תקפ"ז – ג' באייר ה'תרע"ג, 1827–1913) היה רב גרמני אשר שימש כרבן של דיסלדורף ופוזנה. באחרית ימיו שימש חבר מועצת גדולי התורה של אגודת ישראל.
ביוגרפיה

זאב פיילכנפלד נולד בגלוגוב (גלוגאו) בחבל שלזיה תחתית, לאביו ר' אייזיק. עד היותו בן 10 למד מפי אביו. בהמשך למד בגינמסיה ובגיל 17 השלים תעודת בגרות. בין השנים 1844–1848 למד באוניברסיטת ברלין והשלים דוקטורט באתיקה. במקביל למד בבית המדרש הישן במרכזה של ברלין, לצד מי שהיה לידידו הקרוב כל חייו הרב ד"ר עזריאל הילדסהיימר. כן למד בדנציג אצל הרב ישראל ליפשיץ, מחבר "תפארת ישראל" על המשנה. בשנת 1854 נסמך לרבנות.
החל משנת ה'תרט"ו (1855) שימש רבה של דיסלדורף. בתחילת שנות ה-60 של המאה, לצד ידידו הרב עזריאל הילדסהיימר, עסק במפעל לתרגום התורה לגרמנית. בשנת תרל"ב (1872) נתמנה לרבה של פוזנה (פוזנן), ובפועל שימש גם רבו של אזור מיושב נרחב. הוא שימש בתפקיד זה עד לפטירתו, ונחשב לאחד מחשובי הרבנים בגרמניה בדורו. לצדו, כרבה של הקהילה הדתית הליברלית בעיר, שימש הרב ד"ר פייביש בלוך. בזקנותו נעשה עיוור.
בשנת 1867 ייסד סמינר למורים בעירו, שנחשב למוסד מרכזי, בעיקר במאה ה-20. כן ניהל בית ספר תיכוני בעירו, לנערים ונערות, בו למדו תורה ולימודי חול. לצד רבנים נוספים מגרמניה, פעל הרב פיילכנפלד לסיוע כלכלי לטובת יישוב ארץ ישראל עשרות שנים קודם ייסוד התנועה הציונית. נטען כי בשל כבודו לא הוקם בעירו בחייו בית כנסת רפורמי. היה חבר ועד ההלכה של "התאחדות הרבנים נאמני התורה והמסורת בגרמניה", תחת הרב אביעזרי זליג אוירבך, ובהמשך אף שימש כנשיא ההתאחדות.
באחרית ימיו, עם הקמת אגודת ישראל, עודד הרב פיילכנפלד את ההצטרפות אליה, ואף שימש כחבר מועצת גדולי התורה הראשונה של הארגון.
הרב פיילכנפלד נפטר ביום ג' באייר ה'תרע"ג (1913). לאחר פטירתו החליף אותו בתפקידו כרבה של פוזנה הרב יעקב פריימן (ה'תרכ"ו – ה'תרצ"ז), מהדיר "לקט יושר", "סידור רש"י" ועוד.
ביוגרפיה > משפחתו

בנו היה אברהם פיילכנפלד, שניהל את בית הספר של קהילת "תורה עם דרך ארץ" בפיורדה.
חיבוריו

ספרו "סיסטעמאטישעס לעהרבוך דער איזראעל רעליגיאן" ("ספר לימוד שיטתי של הדת הישראלית") נדפס בשנת 1867 ושוב ב-1878.
כן פרסם מאמרים רבים שפורסמו בכתבי העת של יהודי גרמניה. פרסם חוברות אחדות, דוגמת "דיא צווייא לעצטען אבשניטטע דעס פענטאטייך" (דיסלדורף 1866).
לקריאה נוספת

'ר' זאב וואלף פיילכענפעלד', בתוך: ספר זיכרון, הוצאת "מערכת האסיף" וורשה תרמ"ט, עמ' 86
הערות שוליים

↑  ר"ר עזריאל הילדסהיימר, 'הרב עזריאל הילדסהיימר זצ"ל על ר' זכריה פרנקל ז"ל ובית-המדש לרבנים בברסלאו', בתוך: המעין [א, א], תשי"ג, עמ' 65; מאיר הילדסהיימר, 'קווים לדמותו של רבי עזריאל הילדסהיימר', בתוך: סיני [נד, א-ב], תשרי־חשוון תשכ"ד, עמ' ע והע' 18.
↑  מאיר הילדסהיימר, 'הרב ותלמידו', בתוך: הרב יעקב עטליגנר ז"ל, הוצאת המעין תשל"ב, עמ' 51 והע' 32.
↑  על דרשותיו כרב הקהילה ראו: הערת העורך הרב אליהו פלסנר, בתוך: הרב שלמה פלסנר, כה לחי, ברסלאו תרנ"ז, עמ' 88
↑  רפאל נתן אויערבך, שומרי משמרת הקודש, ירושלים תש"ע, עמ' 498
↑  ני"ש סג"ל, פאזן, הצפירה, 15 בפברואר 1893
↑  בנימין זאב יעקובזון, זכרונות, ירושלים תשי"ג, עמ' 82; הנ"ל, אשא דעי למרחוק, ישראל תשכ"ז, עמ' מז
↑  ראו: ישראל אשר גולדבלום, דייטשלאנד, המגיד, 22 במאי 1885
↑  מרדכי אליאב, החינוך היהודי בגרמניה בימי ההשכלה והאמנציפציה, ירושלים תשכ"א, עמ' 302
↑  אשר, דייטשלאנד, המגיד, 28 במרץ 1877
↑  פנחס רוזנבליט, 'לדרכה של תנועת המזרחי בגרמניה', בתוך: ספר הציונות הדתית, כרך ב, ירושלים תשל"ז, עמ' 320; ראו גם: שורת אישים, מציון קול קורא, המגיד, 17 באפריל 1867
↑  יעקב יהודה ורשנר, רבי עקיבא איגר – חייו ופעולתו, בני ברק תשע"ח, עמ' מז
↑  רפאל נתן אויערבך, שומרי משמרת הקודש, ירושלים תש"ע, עמ' 445; פורסם תחילה בידי הנ"ל ב'הגאון ר' אביעזרי זעליג אוירבך זצ"ל חייו ותקופתו', בתוך: המעין [ל,ב], טבת תש"ן, עמ' 21. ראו עוד: הפלס, שנה ג, תרס"ג, עמ' 255–256
↑  אספת הרבנים האורתדוכסים באשכנז, הצפירה, 15 בינואר 1905
↑  הסתדרות אורתודוכסית כללית, מוריה, 13 במאי 1912
↑  יעקב רוזנהיים, זכרונות, בני ברק תשל"ט, עמ' קסו
↑  ראו: מאיר ונדר, אנציקלופדיה לחכמי גליציה, כרך ו, ירושלים תשס"ה, עמ' 1030–1031
↑  הרב יהודה אהרן הלוי הורוויץ, 'הג"ר וולף המבורג זצ"ל – וישיבתו בפיורדא', בתוך: ישורון ז, תשנ"ט, עמ' תשמא
| --- | --- |
בקרת זהויות :  NLI: 987007261029805171  GND: 139787542  ISNI: 0000 0000 7304 4574  LCCN: no2004001623  NKC: zmp20221166784  VIAF: 34158873   WorldCat (עם VIAF): 34158873
חשבון מיקרוסופט

חשבון מיקרוסופט (לשעבר ארנק מיקרוסופט, דרכון מיקרוסופט, .NET Passport, Microsoft Passport Network, ועד אוגוסט 2012 גם Windows Live ID) הוא שירות אינטרנט, שפותח ומסופק על ידי חברת מיקרוסופט, ומאפשר למשתמשיו להתחבר להרבה אתרי אינטרנט ושירותים שונים באמצעות חשבון משתמש אחד (נקרא Single Sign On).
מעבר לכך, חשבון מיקרוסופט הוא כתובת דואר אלקטרוני והזהות של המשתמשים באתרי ובתוכנות מיקרוסופט למיניהם, שבאמצעותו המשתמש נכנס למערכת ההפעלה Windows (החל מ-Windows 8 / Windows RT) ולשירותים כגון: Xbox, Outlook.com, OneDrive, Windows Phone, messenger, סקייפ, Office Online, חבילת שירותי Live (ובהן תת-החבילה Windows Live), חנות מיקרוסופט וחנות ווינדוס, bing, msn, Xbox Music, אנשי קשר, פרופיל ועוד.
בניגוד לגוגל, יאהו, PayPal, AOL,‏ MySpace ,סטים ופייסבוק, מיקרוסופט עדיין לא מספקת זהות OpenID, למרות שהודיעה בעבר כי תספק זאת.[דרוש מקור]
בדומה לטוויטר, פייסבוק, גוגל, יאהו ואתרים גדולים נוספים, גם מיקרוסופט תומכת באימות דו-שלבי כאמצעי אבטחה לחשבונות המשתמשים.
בישראל, אוניברסיטאות ומכללות מסוימות, ארגונים, בתי ספר ואתר נענע10 מספקים למשתמשיהם חשבון מיקרוסופט, אך הם אינם זכאים לתמיכה מצד מיקרסופט, אלא רק מצד הארגון אליו הם שייכים. לבעלי דומיין, שאינם ארגונים, המעוניינים בפתיחת חשבון מיקרוסופט עבור לקוחותיהם, מיקרוסופט מאפשרת ליצור חשבון מיקרוסופט באמצעות Windows Live Admin Center עם אפשרויות מצומצמות ביותר, וללא תמיכה לה זכאים הארגונים.
זניט-2008. שיר הניצחון

| --- | --- |
 בימוי:  סולטן סונגאטולין
 תסריט:  אלכסנדר דורסקי
 שחקנים ראשיים:  דיק אדבוקאט ויאצ'סלב מלאפייב קונסטנטין זיריאנוב אנטולי טימושצ'וק ולדיסלב רדימוב אנדריי ארשבין פאבל פוגרבניאק ויקטור פייזולין אלחנדרו דומינגס ראדק שירל ויאצ'סלב יבדוקימוב פיודור לונוב קונסטנטין אניסימוב מיכאיל שץ
 מדינה:  רוסיה רוסיה
 חברת הפקה:  זניט סנקט פטרבורג Sports.ru
 חברה מפיצה:  Wink.rt.ru
 הקרנת בכורה:  2021
 משך הקרנה:  94 דקות
 שפת הסרט:  רוסית
 סוגה:  ספורט, סרט תיעודי
 
זניט-2008. שיר הניצחון (ברוסית: «Зенит»-2008. Победная песня») הוא סרט תיעודי רוסי בהפקת פורטל Sports.ru, המגולל את סיפורו של מועדון הכדורגל זניט סנקט פטרבורג, אך מתמקד בעונת 2008 והזכייה בגביע אופ"א ובסופרקאפ האירופי.
עלילה

בשנת 2008, זניט סנקט פטרבורג הפכה למועדון בכיר באירופה. הכחולים-לבנים-תכולים לא רק זכו בגביע אופ"א ובסופר קאפ האירופי, אלא גם גברו על באיירן מינכן ומנצ'סטר יונייטד בדרך לזכייה בגביעים. ההמנון של זניט דאז הכיל את השורות "זניט שלנו תיקח את גביע אופ"א ותשיר את שיר הניצחון". שחקני העבר אנדריי ארשבין, אנטולי טימושצ'וק, פאבל פוגרבניאק, אוהד זניט מיכאיל שץ ואחרים יספרו הכל על גיבוש הקבוצה ההיא, על המאמן דיק אדבוקט ועל הדרך הקשה ביותר לניצחונות שנרשמו לנצח בהיסטוריה של הספורט הרוסי.
משתתפים

דיק אדבוקאט, המאמן
ויאצ'סלב מלאפייב, שוער הקבוצה
קונסטנטין זיריאנוב, קשר
אנטולי טימושצ'וק, קשר
דני מיגל אלבס, חלוץ
ולדיסלב רדימוב, קשר
אנדריי ארשבין, חלוץ
פאבל פוגרבניאק, חלוץ
ויקטור פייזולין, בלם
אלחנדרו דומינגס, קשר
ראדק שירל, קשר
ויאצ'סלב יבדוקימוב, צלם המועדון
מיכאיל ביריוקוב, מאמן שוערים
מיכאיל שץ, אוהד הקבוצה
פיודור לונוב
קונסטנטין אניסימוב
ראו גם

טיסה מעל החלום
קרסנודאר: ממשחק למשחק
הערות שוליים

↑  Sports.ru выпустил документальный фильм «Зенит»-2008. Победная песня». Он уже эксклюзивно доступен на видеосервисе Wink
↑  Sports.ru совместно с «Зенитом» выпустил фильм «Зенит»-2008. Победная песня»
זאורופוסידון

| זאורופוסידון |
| --- | --- |

תקופה
קרטיקון תחתון, 112 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
על־סדרה:: דינוזאורים
סדרה:: בעלי אגן דמוי לטאה
תת־סדרה:: דמויי זאורופודים
קבוצה:: סומפוספונדילי
אינפרא־סדרה:: זאורופודה
סוג:: זאורופוסידון
שם מדעי
 Sauroposeidon

זאורופוסידון (שם מדעי: Sauroposeidon) הוא סוג של דינוזאור זאורופודי שחי בגילאים המוקדמים של תור הקרטיקון. השרידים היחידים שנותרו ממנו הם ארבע חוליות צוואר. הזאורופוסידון היה הדינוזאור הגבוה ביותר, גובהו מוערך ב-17 מטרים ואורכו בסביבות ה-30 מטרים. בעבר הוא שויך למשפחת הברכיוזאוריים אך כיום מקובל לשייכו לענף סומפוספונדילי.
הזאוריפוסידון הוא המאובן הלאומי וגם הדינוזאור הלאומי של טקסס.
מציאתו

חוליות הצוואר התגלו באזור הכפרי של אוקלהומה, לא רחוק מהגבול עם טקסס, בתוך מקבץ של סלעי חרסית שלפיהם קבעו את גיל הממצאים בסביבות ה-110 מיליוני שנים. תיארוך הממצאים ממקם אותם בגילאים המוקדמים של תור הקרטיקון בין הגיל האפטיאני לגיל האלביאני.
ארבע החוליות התגלו ב-1994 במחוז אטוקה שבאוקלהומה על ידי ד"ר ריצ'רד קיפלי וצוות מהמוזיאון האוקלוהומי להיסטוריה של הטבע. בתחילה חשב הצוות שהמאובנים הם שורשים של עץ, מכיוון שנראו גדולים מכדי להשתייך לחיה כלשהי, ובנוסף השתמרו במצב שהקשה על זיהויים. למעשה, אלו החוליות הגדולות ביותר של דינוזאורים שנמצאו, כאשר כל חוליה מגיעה לאורך של 3 מטרים.
החוליות אוחסנו עד אוקטובר 1999, אז הבין הצוות את החשיבות הגדולה של המאובנים, וערך מסיבת עיתונאים. המין החדש נקרא זאורופוסידון פרוטלס (Sauroposeidon proteles), וההולוטייפ הוא OMNH 53062.
ב-2022 התגלו בנהר ב"עמק הדינוזאורים" שבטקסס עקבות של זאורופוסידון ואקרוקנתוזאורוס המתוארכים ל-113 למ"ש.
אטימולוגיה

שמו של הזאורופוסידון מגיע מהמילה היוונית זאורוס ("sauros") שמשמעותה בעברית לטאה, ומשמו של פוסידון אל הים במיתולוגיה היוונית והאל האחראי על רעשי האדמה שזכה לכינוי "מרעיד האדמה". השם ממחיש את הרעיון שמשקלו של הזאורופוסידון היה גדול כל כך, שהאדמה רעדה כשהוא צעד (בדומה לברונטוזאורוס, לסיסמוזאורוס, לסואסי ולאנטיטוניטרוס). הזינופוסידון שהתגלה לאחרונה נקרא כך על פי אותו עיקרון.
שמו של המין, פרוטלס הגיע גם הוא מהיוונית העתיקה ומשמעותו "מושלם לפני הסוף", המתייחס למצבו של הזאורופוסידון כזאורופוד הכי גדול ומיוחד שחי בצפון אמריקה בגילאים המוקדמים של תור הקרטיקון.
גודל

מסיבת העיתונאים ב-1999 משכה מיד את תשומת הלב של העיתונות העולמית, מה שהוביל לדיווחים רבים (ולא מדויקים) על "מציאתו של הדינוזאור הכי גדול בעולם!". ככל הנראה הזאורופוסידון היה הדינוזאור הכי גבוה אך הוא לא היה הארוך והכבד ביותר. הארגנטינוזאורוס הוא מועמד מתאים יותר לתואר "הדינוזאור הגדול ביותר", הכמות הדלה של המאובנים שנמצאו לא מאפשרת ליצור דירוג מדויק.
שרידי הזאורופוסידון שנמצאו היו ארבע חוליות אמצע צוואר (מספרים 5 עד 8), כשצלעות הצוואר במקומן. החוליות היו מאוד ארוכות כשהארוכה מביניהן באורך של כ-1.2 מטרים (3.9 רגל), מה שהופך אותה לחוליה המתועדת הארוכה ביותר. בחינה של העצמות גילתה שהם משובצות בתאי אוויר קטנים, ושהן מאוד דקות בדומה לעצמות של התרנגולת והיען, דבר שהפחית ממשקל הצוואר והקל על הרמתו.
אומדן הגודל של הזאורופוסידון מבוסס על השוואה בין חוליות הצוואר שנמצאו לבין ממצא HM SII ששייך לג'ירפטיטאן ברנקאי ממוזיאון המבולט שבברלין. ה-HM SII הוא הממצא השלם ביותר של ברכיוזאורים, אך הוא אינו מורכב מברכיוזאור יחיד ולכן הפרופורציות שלו לא מדויקות לגמרי. השוואה של הזאורופוסידון לקרובי משפחה ברכיוזאוריים אחרים בעייתית מכיוון שהממצאים מועטים מאוד.
אורך הצוואר של הזאורופוסידון מוערך ב-11.25 עד 12 מטרים, לעומת אורך הצוואר של הברכיוזאור HM SII שמוערך ב-9 מטרים. האומדן הזה מבוסס על ההשערה הסבירה שפרופורציות הצוואר של שני הדינוזאורים היו דומות.
הזאורופוסידון יכל כנראה להרים את ראשו לגובה של 17 מטרים (56 רגל) מעל האדמה, שזהו בערך הגובה של בנין בן 6 קומות. הצוואר הארוך והכתפיים הגבוהות הפכו אותו לדינוזאור הגבוה ביותר. באספקטים מסוימים מבנה הגוף שלו מאוד דומה למבנה של הג'ירף המודרני, עם הגוף הקצר והצוואר הארוך מאוד. בהשוואה אליו הברכיוזאורוס יכל כנראה להרים את ראשו לגובה של 13.5 מטרים.
כתפי הזאורופוסידון הגיעו כנראה לגובה של 7 מטרים. אורכו המשוער נע בין 28 ל-34 מטר, כאשר ההערכה המקובלת כיום היא כ-30 מטרים.
משקלו של הזאורופוסידון מוערך ב-50 עד 60 טונות (כ-8 פילים). אף על פי שהחוליות של הזאורופוסידון ארוכות ב-25-33% מהחוליות של הברכיוזאורוס, הן גדולות מהן רק ב-10-15% בקוטרן. לפיכך לזאורופוסידון היה כנראה גוף גדול מאשר לברכיוזאורוס, אך בהשוואה לגודל הצוואר גופו היה קטן יותר (יחסית) ולכן לא היה שוקל כמו ברכיוזאורוס מאותו הגודל (בהנחה שהיה קיים). הברכיוזאורוס ככל הנראה שקל בסביבות ה-36 עד 40 טונות, האומדן הזה הוא ממוצע של מספר שיטות שונות.
למרות זאת צווארו של הזאורופוסידון דק יחסית לצווארו של הברכיוזאורוס ואם יתברר שמבנה גופו היה גם הוא דק ייתכן שההערכות על משקלו של הזאורופוסידון היו גבוהות מדי. זה יכול להיות דומה לאופן בו האפטוזאורוס החסון שוקל הרבה יותר מהדיפלודוקוס הארוך והרזה יותר. בנוסף ייתכן שלזאורופודים הייתה מערכת של שק אוויר בדומה למערכת של העופות שיכלה להפחית את כל האומדנים על משקל הזאורופודים ב-20% או יותר.
סביבה

הזאורופודים שכוללים את החיות היבשתיות הגדולות ביותר מאז ומעולם היו קבוצה רחבה ומצליחה מאוד. הם הופיעו לראשונה בתחילת תור היורה ולא עבר זמן רב עד שהם התפשטו בכל העולם. עד סוף תור היורה, צפון אמריקה ואפריקה נשלטו על ידי הדיפלודוקיים והברכיוזאוריים, ועד סוף תור הקרטיקון הטיטאנוזאורים היו נפוצים בכל חצי הכדור הדרומי. בין התקופות האלו, מתחילת תור הקרטיקון, כמות המאובנים מזערית. מעט שרידים מהתקופה הזו נמצאו בצפון אמריקה ואלו שכן נמצאו הם לרוב שברים או שהם פרטים בגילאים צעירים. רוב הזאורופודים ששרדו את התקופה הזו התכווצו בגודלם (לאורך של עד 15 מטרים ולמשקל שבין 10 ל-15 טונות), מה שהופך את גילויו של הזאורופוסידון הענק למאוד יוצא דופן.
הזאורופוסידון חי לחופי מפרץ מקסיקו, שהגיע אז עד אוקלהומה ויצר דלתה רחבה, בדומה לדלתת המיסיסיפי היום. ככל הנראה לא היו טורפים שיכלו להכריע זאורופוסידון בוגר אבל הצעירים היוו מטרה נוחה לאקרוקנתוזאורוס (קרנוזאור שקטן מעט מהטירנוזאורוס רקס) וללהקות של דיינוניכוסים.
ב-2004 תואר דינוזאור ענק ממשפחת הברכיוזאוריים הדומה לזאורופוסידון שחי בתחילת תור הקרטיקון באנגליה על ידי דארן נייש ועמיתיו. השרידים היחידים שנותרו ממנו הם שתי חוליות צוואר, ככל הנראה הוא היה דומה בפרטים מסוימים לזאורופוסידון ואולי זהה לו בגודלו. גילויו מדגיש את הדמיון הרב בין דינוזאורים מצפון אמריקה ואירופה שחיו בתור הקרטיקון.
בתרבות

דינוזאור זה הופיע בסדרה מפלצות חוזרות לתחייה שם הוא מהווה את טרפו של האקרוקנתוזאורוס.
הערות שוליים

1 2 3  Wedel, Mathew J.; Cifelli, R.L.; Sanders, R..K. (2000). "Osteology, paleobiology, and relationships of the sauropod dinosaur Sauroposeidon" (PDF). Acta Palaeontologica Polonica. 45: 343–3888.
↑  AFP, נחשפו עקבות של דינוזאורים מלפני 113 מיליון שנה בנהר שהתייבש, באתר ynet, 24 באוגוסט 2022
1 2  ד"ר תומאס ר. הולץ הבן,  נספח סוגי הדינוזאורים (הסברים), מעודכן לינואר 2012 - עמ' 33.
השוואת גדלים לזאורופודים ענקיים ודינוזאורים אחרים (זאורופוסידון באדום)
השוואת גודל לאדם
איור של זאורופוסידון
חיים ושלום

| --- | --- |
חיים ושלום חלק א'
חיים ושלום חלק א'
 מידע כללי
 מאת:  רבי חיים פאלאג'י
 סוגה:  שאלות ותשובות 
 נושא:  אבן העזר 
 הוצאה
 מקום הוצאה:  אזמיר
 תאריך הוצאה:  חלק א': ה'תרי"ז חלק ב': תרל"ב
 סדרה
 מספר ספרים:  2 חלקים
 קישורים חיצוניים
 היברובוקס:  823
 הספרייה הלאומית:  990017510270205171
 
ספר חיים ושלום הוא ספר שאלות ותשובות בנושאים השייכים לסדר אבן העזר בטור ובשולחן ערוך בשני חלקים שחיבר רבי חיים פאלאג'י. הספר התפרסם במיוחד בשל התשובה המופיעה בספר המתיר לכפות גירושין לאחר 18 חודשי מריבה בין בני הזוג. לספר יצאו מספר מהדורות צילום מאז הדפסתו הראשונה, בין השאר בירושלים ה'תש"ם ובאשדוד ה'תשנ"ז.
תוכן ומבנה

בחיבור חקירות שונות (שלא כתגובה למקרה מסוים), ושאלות ממקומות שונים, מלבד אלו שמאזמיר, עירו של המחבר, ניתן למצוא שאלות מטבריה, מרודוס מאת רבי מיכאל יעקב ישראל, מפאדובה, מטראבולוס מאת אברהם חיים אדאדי, מאלמדייה מאת רבי ישועה אלקאים, מארג'יל מאת רבי שלמה זוראפה, מאדריאנופולי ועוד.
תוכן ומבנה > שם הספר

הספר נקרא חיים ושלום משני טעמים, האחד: ”למען נזכה ונחיה לעסוק בתורה לשמה ולהיות מתלמידיו של אהרן אוהב שלום ורודף שלום”, והשני הוא על פי הגמרא בכתובות דף נ', שמסבירה את הפסוק "וראה בנים לבניך שלום על ישראל" כך: "רשב"ן אמר כיון שבנים לבניך, שלום על דייני ישראל ולא אתו לאינצויי", כלומר בתפילה שנזכה לשלום בין איש ואשתו ולא להגיע לידי חליצה ויבום.
היחס לעגונות

החבי"ף התייחס בחומרה וברצינות רבה מאוד לנושא פתרון בעיית העגינות:
ועוד נראה טעם כעיקר שהחיוב מוטל על חכם בעל הוראה להשתדל בזה לפי מה שמצינו רבותינו בש”ס שקראו לנשי ישראל בשם בנות ישראל… נראה שבאו ללמדנו שירחם הדיין והב”ד וכל מי שהוא חכם ובעל הוראה להשתדל על נשי ישראל כאילו הם בנותיו שיצאו מיריכו ובכן בבא עליהן צרה וצוקה שנעלמו בעליהן באיזה אופן שיהיה ותהיינה צרורות, שישים כל מגמתו לחפש בספרי הפוסקים חיפוש מחיפוש עד מקום שידו מגעת וידיעתו מכרעת בינו לשמים אם המצא ימצא להפוך בזכותן כאלו היתה בתו ממש כדי שלא תשאר עגונה כמו שמשתדל אב על בתו...
בדומה לדבריו אלה, הוא התיר לבית הדין לכפות את הבעל לתת גט כאשר סכסוך שפרץ בין בני הזוג לא נפתר לאחר שמונה עשר חודשים:
כשיהיה קטטה ומריבה בין איש ואשתו, ולא ניתן יהיה להשכין שלום ביניהם, ימתינו עד זמן ח"י חדשים. ואם בינם לשמים נראה לבית דין שלא יש תקווה לשום שלום ביניהם, יפרידו הזיווג, ולכופם לתת גט, עד שיאמרו: רוצה אני
תשובה זו נידונה רבות בבתי הדין הרבניים ובספרי הפוסקים.
ראו גם

שו"ת לב חיים
שו"ת חיים ביד
הערות שוליים

↑  חלק ב' סימן קיב
↑  חלק א' סימן א'
↑  חלק א' סימנים ו-ז
↑  חלק א' סימן ט
↑  חלק א' סימנים כא-כב
↑  חלק א' סימן כ"ה
↑  חלק א' סימנים לא-לב
↑  הקדמת הספר
↑  הגר"ע בצרי שליט"א (פד"ר כרך יב עמ' 206), פס"ד של הגר"ש גורן זצ"ל (פד"ר כרך ט, 213), פס"ד של הגר"י ניסים, הגרי"ש אלישיב והגר"ב ז'ולטי זצ"ל, כרך ז' עמ' 111 ואילך, פסקי דין רבניים (חלק יג, עמוד 362) בפס"ד של הגר"א וולדינברג, הגר"י קוליץ והגר"א שפירא זצ"ל ועוד ועיין סיכום הדעות בד%20פתח%20תקווה.docx פס"ד תיק 1264292/1
↑  שו"ת תעלומות לב, חלק ב אבן העזר, הלכות גטין סימן א, דף לד ע"ב, שו"ת יביע אומר חלק ג, אבן העזר, סימן יח, אות יג, בסוף התשובה, שו"ת ציץ אליעזר, חלק ו, סימן מב, קונטרס אורחות המשפטים, פרק א, ד"ה ואגב; שם, חלק יז, סימן נב, ה, "אבני משפט" ח"י עמ' 48 ועוד
זריקה

ערך זה עוסק בהחדרת נוזל לגוף האדם באמצעות מחט. אם התכוונתם למשמעות אחרת, ראו .
נערה מקבלת זריקת חיסון אל תוך השריר
מזרק המכיל אינסולין
סירטה להזרקת מורפין בקופסת פח מתקופת מלחמת העולם השנייה. במהלך רוב המאה העשרים, חובשים קרביים של צבאות רבים צוידו בסירטות כאלו
זריקה היא החדרה מכוונת של נוזל אל רקמה חיה או אל מחזור הדם בעזרת מחט חלולה ומחודדת המחוברת אל מכל שבו נמצא הנוזל. המכל והמחט מהווים על פי רוב מזרק או חלק מערכת עירוי.
ניתן להזריק לאדם, לחיה, לצמח, לפטריה או לחלקים שבותרו מהם. לזריקות שונות יש מטרות שונות: מתן תרופה או חיסון, מתן סם משכר, הרעלה, מחקר רפואי או ביולוגי, או שיפור מראה, טעם או השתמרות של מזון.
סוגי זריקות ומיומנויות נדרשות

כעיקרון, ניתן להזריק כמעט לכל סוג רקמה בכל מקום בגוף החי. אולם, המיומנות הדרושה להזרקה מוצלחת של חומרים שונים לרקמות שונות במיקומים שונים בגוף בעל החיים והאדם, אינה דומה. על כן, לבעלי מקצועות רפואיים שונים יש סמכויות שונות לביצוע זריקות. הזרקת תרופות אל השומן, לדוגמה, היא הזרקה פשוטה וניתן להסמיך חולי סוכרת, בלא ידע מוקדם ברפואה להזריק תרופות לעצמם. לעומת זאת, הזרקה לשריר מותרת, על פי רוב לאחיות, פרמדיקים ורופאים, אך לא לאנשים חסרי הסמכה. מאז תחילת המאה העשרים, חובשים קרביים של צבאות רבים צוידו בסירטות להזרקת מורפין לשריר. הסירטות היו מזרקים עם גוף פח, שבעת הזרקה נסחטות כמו משחת שיניים, אך בשנים האחרונות הסמכות לחובשים היא רק לפתיחת וריד (I.V).
הזרקות מסובכות מעט יותר הן הזרקת חומרים אל בין רקמות העור במסגרת מבחן לגילוי גורם אלרגיה, הזרקת מורפין, חיסונים ותרופות לשריר והחדרת עירוי מסוג הרטמן (תמיסת מי מלח וסוכר סטרילית) לווריד המצוי בגפיים.
הזרקה לווריד (IV) מצריכה מיומנויות גבוהות יותר בהשוואה לדרכי הזרקה אחרות. לחובשים והעוסקים במקצוע הסיעוד יש סמכות להזריק זריקות אלה. הזרקת תרופות לווריד המצוי בגפיים, הזרקה לווריד שאינו בגפיים, אל תוך עורק או אל תוך מח העצם היא בסמכותו של כל רופא אך לא בסמכותו של בעל מקצוע פרא רפואי.
הזרקות מסובכות יותר ונדירות יותר הן בסמכות רופאים בעלי מומחיות מסוימת בלבד. דוגמאות: הזרקה אל תוך שריר הלב היא בסמכות קרדיולוג בלבד, הזרקה אל תוך גלגל העין בסמכות מנתח עיניים, הזרקה אל תוך נוזל השדרה היא בסמכות נוירולוג ורופא מרדים.
אחות מחדירה מחט אל וריד של מטופלת, אחרי שענדה חסם ורידים על ידה
המחשת מתן תרופה דרך הזרקה לתוך הוריד
שימושים רפואיים

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
זריקה יכולה לשמש לצורך החדרת תרופה למחזור הדם. הזרקה תוך ורידית IV היא הדרך המהירה ביותר, משום שהחומר הפעיל מוחדר למחזור הדם באופן מיידי ומופץ ברחבי הגוף בתוך שניות מעטות בלבד. באופן זה המינון המלא מגיע למחזור הדם בבת-אחת. דבר זה יכול להיות בעייתי אם קיימת רגישות כלשהי לתרופה, משום שבמקרה זה יש מעט מאוד זמן למתן של חומר שיסתור את פעילות התרופה.
על פי רוב לאחר ההזרקה מחזור הדם יוביל את התרופה לכל תאי הגוף. יוצאי הדופן הם חומרים שלא יכולים לעבור את מחסום הדם-מוח. כתוצאה מכך תרופות המכילות חומרים מסוג זה לא יכולות להשפיע על תאי המוח. במקרים אלה, יחפשו הרופאים דרכים אלטרנטיביות להשפיע על מערכת העצבים המרכזית, בהתאם למצב בו רוצים לטפל.
היבטים מחקריים

לשימוש בזריקה יש השלכות עבור ניסויים בבעלי חיים.
רוב המחקרים אודות השפעתם של חומרים שונים, אשר מתבצעים על בעלי חיים, משתמשים בהזרקה של החומר הנבדק לגוף החיה. חוויית ההזרקה יכולה להיות בלתי נעימה עבור החיה ולעורר את מערכת העצבים האוטונומית שלה. במקרים אלו יש צורך בקבוצת ביקורת המשתמשת בפלצבו, כדי להפריד בין השפעת החומר להשפעה של תגובת מערכת העצבים האוטונומית.
ראו גם

זריקת רעל
פחד וחרדה מחיסונים בגיל הרך